Bruksel, gati paketa e re për Greqinë
Paketa e shpëtimit prej 171 miliard dollarë për Greqinë është e dyta brenda dy vjetësh
Ministrat e financeve tëEurozonës pritet të miratojnë një paketë të re prej 171 miliard dollarësh për Greqinë në takimin që po zhvillojnë në Bruksel. Kjo është paketa e dytë e shpëtimit financiar për Greqinë brenda dy vjetësh. Presidenti i Eurogrupit, Zhan Klod Junker, tha se shpresonte që këto të ishin konsultimet e fundit. Ministri gjerman i financave Wolfgang Schauble tha se mbeteshin disa hollësi për t’u sqaruar: Sekretari amerikan i Thesarit, Timothy Geithner tha dje se Greqia ka ndërmarrë një paketë shumë të fuqishme dhe të vështirë reformash që meritojnë mbështetjen e komunitetit ndërkombëtar. Ai tha se Shtetet e Bashkuara inkurajojnë Fondin Monetar Ndërkombëtar ta mbështesin kredinë për Greqinë. Qeveria greke përmbushi javën e kaluar kërkesat e Bashkimit Evropian dhe miratoi një raund të ri masash shtrënguese që përfshijnë shkurtimin me 22 përqind të pagës minimale dhe eliminimin e 15 mijë vendeve të punës në sektorin publik. Greqia thotë se pa paketën e shpëtimit, nuk do të jetë në gjendje t’u paguajë investitorëve këstin prej 19 miliard dollarësh, kur bondet qeveritare të maturohen muajin e ardhshëm. Veç paketës ndërkombëtare të shpëtimit, qeveria greke është pranë përfundimit të negociatave me kreditorët privatë për të përgjysmuar borxhin që u ka atyre. Analistët kanë paralajmëruar se nëse Greqia nuk e paguan dot këstin muajin e ardhshëm, kjo do të kishte pasoja katastrofike për eurozonën dhe mund të çojë në një rënie të ndjeshme të ekonomisë botërore.